สินเชื่อธุรกิจโตเพิ่มต่อเนื่อง
ธปท.ระบุแบงก์คาดไตรมาสแรกความต้องการสินเชื่อธุรกิจเน้นคุณภาพลูกค้า
3 ก.พ. 2561

ธปท.ระบุแบงก์คาดไตรมาสแรกความต้องการสินเชื่อธุรกิจเน้นคุณภาพลูกค้ารายงานข่าวจากธนาคารแห่งประเทศไทย (ธปท.) เปิดเผยว่า ธปท.ได้จัดทำรายงานผลสำรวจภาวะและแนวโน้มสินเชื่อประจำไตรมาส 4 ปี 2560 ซึ่งจากการสำรวจสถาบันการเงินประเมินว่าในช่วงไตรมาสแรกของปีนี้ความต้องการสินเชื่อธุรกิจมีแนวโน้มปรับเพิ่มขึ้นต่อเนื่องจากไตรมาส 4 ทั้งจากกลุ่มธุรกิจขนาดใหญ่และธุรกิจขนาดกลางและขนาดย่อม (เอสเอ็มอี)ทั้งนี้ จากข้อมูลดัชนีการกระจาย (ดีไอ) ไตรมาส 4 ปี 2560 ที่คำนวณจากคำตอบโดยถ่วงน้ำหนักตามสัดส่วนสินเชื่อแต่ละประเภทของสถาบันการเงินและ ผู้ประกอบการที่ไม่ใช่สถาบันการเงิน (นันแบงก์) โดยค่าของดัชนีมีตั้งแต่ -100 ไปจนถึง 100 พบว่า ด้านความต้องการ สินเชื่อธุรกิจในภาพรวมอยู่ที่ 27.8 เพิ่มขึ้นจากไตรมาส 3 ซึ่งอยู่ที่ 17.3 สะท้อนถึงความต้องการที่เพิ่มขึ้นขณะที่ความต้องการสินเชื่อภาคธุรกิจในไตรมาส 4 ที่ผ่านมา เพิ่มขึ้นจากไตรมาส 3 จากความต้องการของกลุ่มธุรกิจขนาดใหญ่ ส่วนความต้องการ สินเชื่อธุรกิจของเอสเอ็มอีโดยรวมยังเพิ่มขึ้น แต่สถาบันการเงินบางแห่งระบุว่าความต้องการสินเชื่อของธุรกิจเอสเอ็มอีในภาคเกษตรเริ่มชะลอลงด้านมาตรฐานการให้สินเชื่อภาคธุรกิจไตรมาสแรกปีนี้ สถาบันการเงินคาดว่าจะยังคงมาตรฐานโดยรวมเอาไว้ใกล้เคียงเดิม สอดคล้องกับความกังวลในคุณภาพสินเชื่อที่ไม่ได้เปลี่ยนแปลงนัก โดยไตรมาส 4 สถาบันการเงินโดยรวมระมัดระวังการปล่อยสินเชื่อ จากปัจจัยความเสี่ยงทางเศรษฐกิจและภาวะอุตสาหกรรมเป็นหลักสำหรับความต้องการสินเชื่อภาคครัวเรือนนั้น สถาบันการเงินคาดว่าไตรมาสแรกความต้องการสินเชื่อภาคครัวเรือนจะเพิ่มขึ้นเพื่อทุกวัตถุประสงค์การใช้ ยกเว้นสินเชื่อเช่าซื้อยานพาหนะที่มีแนวโน้มชะลอลงบ้าง ส่วนไตรมาส 4 ความต้องการสินเชื่อภาคครัวเรือนเพิ่มขึ้นทุกวัตถุประสงค์ตามความเชื่อมั่นของผู้บริโภคที่ปรับตัวดีขึ้น โดยสินเชื่อที่อยู่อาศัยกลับมาขยายตัวเล็กน้อยในกลุ่มที่อยู่อาศัยแนวราบ ส่วนสินเชื่อเช่าซื้อยานพาหนะได้รับปัจจัยบวกเพิ่มเติมจากแนวโน้มตลาดซื้อขายรถยนต์ที่ดีขึ้นด้านการให้สินเชื่อภาคครัวเรือน ไตรมาสแรกสถาบันการเงินคาดว่ายังคงมาตรฐานให้สินเชื่อทุกประเภทใกล้เคียงเดิม ยกเว้นสินเชื่อเช่าซื้อยานพาหนะที่สถาบันการเงินบางแห่งเพิ่มความระมัดระวังมากขึ้นอย่างเห็นชัด หลังเริ่มเห็นสัญญาณคุณภาพสินเชื่อหมวดนี้เริ่มด้อยลง